b'\n_START_ARTICLE_\nAlgkeel\n_START_PARAGRAPH_\nAlgkeeleks nimetatakse v\xc3\xb5rdlev-ajaloolises keeleteaduses v\xc3\xa4hemalt kahe reaalselt teada oleva omavahel suguluses oleva keele rekonstrueeritud h\xc3\xbcpoteetilist esivanemat._NEWLINE_Algkeeli rekonstrueeritakse praeguste keelekujude \xc3\xbchis- ja erijoonte p\xc3\xb5hjal, n\xc3\xa4iteks rekonstrueeritud l\xc3\xa4\xc3\xa4nemeresoome algkeel p\xc3\xb5hineb l\xc3\xa4\xc3\xa4nemeresoome keelte ja murrete j\xc3\xa4\xc3\xa4dvustustel. Rekonstrueeritud algkeele ja kunagise tegeliku varasema keelekuju olemusliku erinevuse t\xc3\xb5ttu on vene keeleteaduses eristatud rekonstrueeritud algkeelest (vene keeles prajaz\xc3\xb5k) eraldi m\xc3\xb5istena aluskeelt (vene keeles jaz\xc3\xb5k-osnova), mis t\xc3\xa4histab praeguste keelte mingil kindlal ajal v\xc3\xb5i kindlas kohas r\xc3\xa4\xc3\xa4gitud reaalset eellaskeelt. Esimene rekonstrueeritud algkeel oli indoeuroopa algkeel, seej\xc3\xa4rel Altai ja Uurali. H\xc3\xa4sti rekonstrueeritud algkeel on variatsioonivaba, ilma murdeerinevusteta, samas kui elav keel on tohutult varieeruv, liigendudes murreteks ja idiolektideks._NEWLINE_Algkeele kui keeleteadusliku rekonstruktsiooni m\xc3\xa4\xc3\xa4ratluse ja omaduste t\xc3\xb5ttu on Tiit-Rein Viitso hinnangul \xc3\xbcldjuhul ebakorrektne p\xc3\xbc\xc3\xbcda algkeelt dateerida. Kui mitme keele \xc3\xbchise eellaskeele olemasolu kohta on kirjalikke viiteid, on rekonstrueeritud algkeele samastamine reaalsete keelte tegeliku eelk\xc3\xa4ijaga Viitso hinnangul k\xc3\xbcsitav. V\xc3\xb5rdlev-ajaloolise keeleteaduse vahenditega rekonstrueeritud algkeele vastavus varasemale keelekujule v\xc3\xb5ib m\xc3\xb5nes osas olla v\xc3\xa4ga suur, kuid mida erinevamad on algkeele rekonstrueerimiseks kasutatud keeled v\xc3\xb5i murded, seda eba\xc3\xbchtlasemad on rekonstrueeritud algkeele eri osad ajaliselt._NEWLINE_Rekonstrueerimine_NEWLINE_Algkeeli rekonstrueeritakse v\xc3\xb5rdlev-ajaloolise meetodi abil. Selleks p\xc3\xbc\xc3\xbctakse eri keelte samat\xc3\xa4henduslike s\xc3\xb5nade v\xc3\xb5rdlemisel rekonstrueerida algkeele s\xc3\xb5nu, millest praegused v\xc3\xb5ivad olla tulenenud. Rekonstrueerimisse tuleks siiski suhtuda ettevaatlikult, sest see on h\xc3\xbcpoteetiline meetod ja keel ei pruugi vastata tegelikkuses r\xc3\xa4\xc3\xa4gitud keelele. Esimene rekonstrueeritud algkeel oli indoeuroopa algkeel.'